1995 m. Taryba įgaliojo Komisiją vykdyti derybas siekiant sudaryti susitarimus su ES nepriklausančiomis šalimis dėl sanitarinių ir fitosanitarinių priemonių, įskaitant dėl su prekyba susijusios gyvūnų gerovės.

Išskyrus skerdimo standartus, ES gyvūnų gerovės standartai taikomi tik ES produkcijai, o ne importuojamiems gaminiams. Be to, eksportuojant gyvus gyvūnus, už ES teritorijos ribų taikomi tik tam tikri gyvūnų vežimo reikalavimai. Komisija dėl kitų ES gyvūnų gerovės standartų turi ribotą galią daryti įtaką ES nepriklausančioms šalims. Gyvūnų gerovė pagal Bendrąjį susitarimą dėl muitų tarifų ir prekybos (GATT) nėra aiškiai pripažįstama kaip su prekyba susijęs dalykas. Dėl šios priežasties į prekybos susitarimus įtrauktos nuostatos dėl gyvūnų gerovės daugiausia yra susijusios su bendradarbiavimu, o ne su atitinkamų reikalavimų laikymusi. ES laimėjimai šioje srityje priklauso nuo ES nepriklausančių šalių pasirengimo bendradarbiauti.

3.2.daugiašalė veikla

Šios veiklos tikslas – OIE padėti kurti ir priimti tarptautinius standartus, taip pat bendradarbiauti su FAO.

Pagrindiniai bendradarbiavimo su OIE tikslai yra:

1.užtikrinti, kad OIE gyvūnų gerovės standartai kuo labiau atspindėtų ES principus ir modelį;

2.siekti bendro sutarimo su ES nepriklausančiomis šalimis dėl šių standartų priėmimo;

3.skatinti ir remti OIE standartų įgyvendinimą ES nepriklausančiose šalyse;

4.naudoti OIE standartus kaip pagrindą siekiant bendro susitarimo su ES nepriklausančiomis šalimis dėl gyvūnų gerovės.

Nuo 2002 m. Komisija ir ES valstybės narės bendradarbiauja su OIE kiekviename standartų nustatymo proceso etape, taip pat juos įgyvendinant OIE šalyse narėse.

Pagrindiniai Komisijos laimėjimai yra:

1.įsitraukimas į standartų nustatymo procesą, dalyvaujant darbo grupėse ir teikiant ES suderintas pozicijas;

2.finansinės paramos teikimas ir OIE mokymo renginių organizavimas siekiant palengvinti tarptautinių standartų įgyvendinimą;

3.parama kuriant ir įgyvendinant OIE regionines gyvūnų gerovės strategijas.

Visos ES valstybės narės priklauso OIE, o Komisija turi stebėtojos statusą. Standartų nustatymo proceso ankstyvajame etape Komisija dalyvauja atitinkamų OIE ekspertų grupių veikloje. Kai standartai pateikiami tvirtinti, Komisija dalyvauja per vienbalsį ES koordinavimo mechanizmą. Komisija iš tikrųjų atlieka svarbų vaidmenį, kad ES bendrosios pozicijos būtų teikiamos kiekviename konsultacijų etape ir OIE tvirtinant standartus.

Be to, Komisija, koordinuodama savo pozicijas su ES nepriklausančiomis šalimis, kurios yra OIE narės, padeda sudaryti palankesnes standartų priėmimo sąlygas. Komisija taip pat remia OIE šalis nares vykstant standartų nustatymo procesui, pavyzdžiui, rengia regioninius seminarus OIE gyvūnų gerovės centruose. Be to, Komisijos bendradarbiavimo projektai, skirti veterinarijos tarnyboms stiprinti, padėjo užtikrinti Afrikos šalių regioninį koordinavimą ir jų dalyvavimą nustatant OIE standartus.

Todėl nuo 2002 m. buvo priimta 14 tarptautinių gyvūnų gerovės standartų, taip pat pagrindiniai principai (žr. I priedą). Be to, ES pavyko pasiekti reikšmingą OIE ir ES gyvūnų gerovės standartų suderinimo lygį daugelyje sričių.

Kalbant apie standartų įgyvendinimą, Komisija padėjo tobulinti žinias ir įgūdžius ES nepriklausančių šalių, kurios yra OIE narės, kompetentingose institucijose. Nuo 2004 m. Komisija taip pat finansiškai prisideda prie pasaulinių ir regioninių OIE iniciatyvų organizavimo ir dalyvavo komitetų, kuriuose buvo nustatomi tokių renginių tikslai ir programos, veikloje. Komisijos veikla padėjo įgyvendinti OIE standartus ES nepriklausančiose šalyse, ypač dėl skerdimo ir vežimo.

Regioniniu lygmeniu Komisija sudarė palankesnes sąlygas rengti OIE regionines gyvūnų gerovės strategijas ir bendrai finansavo renginių organizavimą penkiuose OIE regionuose. Komisija finansavo OIE Europos gyvūnų gerovės platformos veiklą ir atlieka svarbų vaidmenį nustatydama prioritetus ir apibrėždama šios platformos veiklą.

2017 m. buvo pasiektas svarbus rezultatas – OIE, padedant Europos Sąjungai, priėmė savo pirmąją pasaulinę gyvūnų gerovės strategiją. Ja skatinama gyvūnų gerovė, kuri yra kitų esminių socialinių vertybių, pavyzdžiui, socialinio ir ekonominio vystymosi bei tvarumo, dalis. Be to, OIE strategija yra grindžiama mokslinių standartų kūrimu ir įgyvendinimu, gebėjimų stiprinimu, švietimu ir daugiašaliu suinteresuotųjų subjektų dialogu. Šis požiūris atitinka ES gyvūnų gerovės viziją ir principus.